Un dels aspectes clau que heu de tenir en compte a l'hora de construir o d'instal·lar el vostre negoci és el coneixement dels riscos associats al desenvolupament de la vostra activitat.
Entre els riscos més freqüents relacionats amb els usos i activitats quotidians, destaca el risc d'incendi.
Per poder tractar-lo, primer cal que determineu el risc que comporta l'ocupació o l'ús de l'edifici, que prengueu les mesures per minimitzar-lo fins als nivells socialment acceptables i que, en cas que el risc es manifesti, apliqueu les mesures necessàries per mitigar-lo.
A la pràctica, això implica que els responsables dels establiments, les activitats, les infraestructures i els edificis han d'acreditar que els han construït i que els usen de manera que s'hi garanteix el nivell de seguretat establert per la normativa tècnica d'aplicació.
En aquest sentit, els establiments, les activitats i els edificis poden esta r subjectes al control administratiu de prevenció i seguretat en matèria d'incendis per part dels seus ajuntaments i de la Generalitat, depenent del risc associat a l'activitat o a l'ús que s'hi exerceix.
La intervenció en matèria d'incendis es concreta en:
Els projectistes, particulars i l'administració local poden informar-se en matèria de seguretat i prevenció d'incendis, així com del seu compliment normatiu posant-se en contacte amb el Servei de Prevenció de la Direcció General de Prevenció, Extinció d'Incendis i Salvaments.
Aquesta unitat s'encarrega de realitzar el control preventiu en els supòsits d'establiments, activitats, edificis i infraestructures de major risc.
Alhora, comparteix amb els ens locals la competència i la capacitat de fer inspeccions en l'àmbit de la prevenció i la seguretat en matèria d'incendis en establiments, activitats, edificis i infraestructures.
Els ajuntaments o administracions locals que han de tramitar les llicències d'obres o d'activitats, abans de concedir-les han de verificar que els projectes tècnics aportats pels sol·licitants estan signats per un tècnic competent i que s'ajusten a la normativa vigent segons estableix la Llei 3/2010 de prevenció i seguretat en matèria d'incendis.
Activitats no subjectes a llicència d'obres o d'activitat
Què passa en el cas de les activitats no subjectes a llicència ambiental, segons la Llei de prevenció i control ambiental i per les quals no ha estat necessària la tramitació d'una llicència d'obres?
Aquestes són les activitats incloses en l'annex III de la Llei de prevenció i control ambiental (LPCA) i de la resta d'activitats no incloses en els altres annexos de la Llei.
En aquests casos els ajuntaments poden regular en les seves ordenances el procediment per fer la intervenció i el seu abast, informacions que s'han d'associar a la comunicació d'inici de l'activitat.
La intervenció administrativa prèvia es correspon a les accions de control preventiu.
La direcció general competent en matèria de prevenció i extinció d'incendis ha d'emetre un informe vinculant de prevenció d'incendis en els casos que determina la llei:
Els informes han de ser sol·licitats obligatòriament per l'ajuntament o l'administració local responsable de tramitar la llicència d'obres o activitats.
Pel que fa als supòsits en els quals es requereix aquest informe, estan descrits a l'annex I de la Llei 3/2010, del 18 de febrer:
Establiments d'ús docent i d'ús sanitari que superin determinades dimensions i tots els establiments d'ús hospitalari.
La direcció general competent en matèria de prevenció i extinció d'incendis ha d'emetre l'informe de prevenció en el termini de dos mesos a partir de la data de sol·licitud.
D'altra banda, algunes activitats de caràcter esporàdic o puntual de risc important subjectes al règim de llicència o autorització administrativa, precisen d'una intervenció en matèria d'incendis per part de l'administració de la Generalitat per llur autorització.
Aquests casos estan recollits a l'article 23 de la Llei 3/2010 d'incendis:
L'Administració a la qual correspon l'autorització de l'activitat corresponent ha de sol·licitar a la Direcció General de Prevenció, Extinció d'Incendis i Salvaments l'informe de prevenció amb un mínim de 15 dies hàbils d'antelació a la realització de l'acte.
Finalment, i per poder dur a terme el control previ, el titular de l'activitat o el promotor de l'edifici ha de presentar a l'Administració la documentació tècnica descriptiva i justificativa del compliment de les condicions de prevenció i seguretat exigides per la reglamentació tècnica d'aplicació.
En tots els casos referents a establiments, activitats i edificis inclosos a l'annex I de la Llei 3/2010 descrits en l'apartat Intervenció prèvia (control administratiu preventiu), els seus titulars han de sol·licitar a una entitat col·laboradora de l'Administració que efectuï un acte de comprovació per verificar que l'establiment, l'activitat o l'edifici compleixen les prescripcions establertes per la legislació sectorial i les establertes per l'autorització o la llicència sol·licitada.
La sol·licitud s'ha de fer immediatament abans d'iniciar l'activitat o de posar en funcionament l'establiment o l'edifici.
Per la seva banda, l'entitat col·laboradora ha d'expedir el certificat de l'acte de comprovació en el període d'un mes des de la sol·licitud.
Finalment, per poder iniciar l'activitat, els titulars han de presentar a l'administració responsable de l'autorització un certificat d'acte de comprovació favorable expedit per una entitat col·laboradora.
En els supòsits referents a infraestructures promogudes per l'Administració pública, l'acte de comprovació l'ha de fer el personal del Cos de Bombers de la Generalitat o el personal tècnic adscrit a la unitat competent en aquesta matèria.
Els promotors de les activitats de caràcter esporàdic o puntual no han de realitzar l'acte de comprovació per la seva autorització.
La Generalitat pot exercir la funció inspectora en matèria de seguretat i prevenció d'incendis en qualsevol establiment, activitat, infraestructura o edifici per mitjà del personal del Cos de Bombers de la Generalitat o dels funcionaris tècnics facultats per a realitzar la funció inspectora.
Els ens locals també poden exercir aquesta competència.